Prop. 57 S

(2024–2025)
Proposisjon til Stortinget (forslag til stortingsvedtak)

Samtykke til godkjennelse av EØS-komiteens beslutning nr. 179/2024 av 5. juli 2024 om innlemmelse i EØS-avtalen av forordning (EU) 2019/127 om opprettelsen av Den europeiske stiftelsen for bedring av leve- og arbeidsvilkårene (Eurofound)

Tilråding fra Utenriksdepartementet 21. mars 2025, godkjent i statsråd samme dag. (Regjeringen Støre)

Dokumentet på regjeringen.no

1 Bakgrunn

Ved EØS-komiteens beslutning nr. 179/2024 av 5. juli 2024 ble det besluttet å endre EØS-avtalens protokoll 31 om samarbeid på særlige områder utenfor de fire friheter, ved innlemmelse i EØS-avtalen av Europaparlaments- og rådsforordning (EU) 2019/127 av 16. januar 2019 om opprettelsen av Den europeiske stiftelsen for bedring av leve- og arbeidsvilkårene (Eurofound) og om oppheving av rådsforordning (EØF) nr. 1365/75.

Forordning (EU) 2019/127 gjelder organiseringen av Den europeiske stiftelsen for bedring av leve- og arbeidsvilkårene (Eurofound). Forordningen erstatter rådsforordning (EØF) nr. 1365/75 om opprettelsen av Eurofound.

Fordi gjennomføringen av EØS-komiteens beslutning har budsjettmessige konsekvenser, er Stortingets samtykke til godkjennelse av EØS-komiteens beslutning nødvendig i medhold av Grunnloven § 26 annet ledd.

EØS-komiteens beslutning nr. 179/2024 av 5. juli 2024 og forordning (EU) 2019/127 i uoffisiell norsk oversettelse følger som trykte vedlegg til proposisjonen.

2 Generelt om Den europeiske stiftelsen for bedring av leve- og arbeidsvilkårene (Eurofound)

Den europeiske stiftelsen for bedring av leve- og arbeidsvilkår, the European Foundation for the improvement of living and working conditions (Eurofound), er et desentralisert EU-byrå som ble opprettet med det formål å fremskaffe kunnskap og informasjon om levekår og arbeidsforhold i Europa. Eurofound er lokalisert i Dublin i Irland.

Eurofound har ansvaret for å bistå EU-kommisjonen og andre institusjoner, organer og byråer i Unionen, samt medlemsstatene og partene i arbeidslivet, med å utforme og gjennomføre en politikk for forbedring av leve- og arbeidsvilkårene, å utarbeide en sysselsettingspolitikk og fremme dialog mellom arbeidsgiver- og arbeidstakersiden. Eurofound har som oppgave å «styrke og spre kunnskap; stille til rådighet dokumentasjon og tjenester med henblikk på politikkutforming, herunder forskningsbaserte konklusjoner, og fremme kunnskapsdeling blant og mellom aktører på unionsplan og på nasjonalt plan», jf. formålsbestemmelsen i forordningens artikkel 1.

Norge har samarbeidet med Eurofound i lang tid. Vilkårene for Norges deltagelse i Eurofound pr. i dag følger av en rammeavtale som ble inngått i 1994. Avtalen legger til rette for at Norge kan delta i de av Eurofounds prosjekter og undersøkelser vi selv ønsker, og da med de samme rettigheter og plikter (herunder økonomiske) som EUs medlemsstater. Over de siste årene har Norge deltatt i to ulike løpende prosjekter i Eurofound. I tillegg til deltakelse i prosjekter gir rammeavtalen EØS-statene rett til å i fellesskap møte med tre representanter (en representant fra henholdsvis myndighetene, arbeidsgiversiden og arbeidstakersiden) i Eurofounds styre. EØS-statenes representanter har ikke stemmerett i styret. For tiden er det Norge som representerer EØS-statene i styret (også på arbeidsgiver- og arbeidstakersiden). Kostnadene med prosjektene og styredeltakelse dekkes over Arbeids- og inkluderingsdepartementets alminnelige budsjett.

Eurofound er ett av tre EU-byråer som bygger på trepartssamarbeid mellom arbeidstaker- og arbeidsgiverorganisasjoner og nasjonale myndigheter. De to andre er henholdsvis EU-OSHA (Det europeiske byrå for helse og sikkerhet på arbeidsplassen) og Cedefop (Det europeiske senter for utvikling av yrkesopplæring). Norge deltar i begge disse.

3 Nærmere om innholdet i forordningen

Forordning 2019/127 erstatter den opprinnelige forordningen om Eurofound som ble vedtatt i 1975. Den opprinnelige forordningen har blitt endret en rekke ganger før det i 2019 i stedet ble vedtatt en ny.

Forordningen av 2019 innebærer for det første en oppdatering av terminologien hva gjelder Eurofounds formål og oppgaver. Siden etableringen i 1975 har Eurofound tilpasset sine aktiviteter til den generelle sosiale og økonomiske utviklingen og trender i europeisk politikk når det gjelder leve- og arbeidsvilkår. Endringene i Eurofounds formål (artikkel 1) og oppgaver (artikkel 2) skal på en bedre måte gjenspeile utviklingen i sosial- og arbeidspolitikken og hva som skal være Eurofounds bidrag i så henseende, særlig når det gjelder behovet for relevant forskning av høy kvalitet.

For det andre innebærer forordningen en oppdatering av bestemmelsene om organiseringen av Eurofound med sikte på bedre harmonisering med reguleringen av de øvrige to EU-byråene som også bygger på trepartssamarbeid, altså EU-OSHA og Cedefop (artikkel 3 og 4).

For øvrig er den nye forordningen i all hovedsak en videreføring av den opprinnelige.

Artikkel 4 slår fast at Eurofound fortsatt skal ha et trepartssammensatt styre med representanter fra medlemsstatenes myndigheter, arbeidsgiverorganisasjoner og arbeidstakerorganisasjoner, i tillegg til tre representanter fra EU-kommisjonen. I styret skal det også sitte én uavhengig ekspert utnevnt av Europaparlamentet. Denne har ikke stemmerett. Det er også et mål at de tre trepartsbyråene har et tett samarbeid. Dette kommer til uttrykk i artikkel 2 nr. 4.

Artiklene 5 og 6 omhandler hvilke plandokumenter (arbeidsprogram mv.) Eurofounds styre skal sørge for å utarbeide.

Artiklene 7, 8 og 9 omhandler oppgaver og ansvaret for styrets formann, og gir dessuten nærmere regler om styremøter og stemmeregler. Artikkel 10 bestemmer at Eurofound skal ha et «forretningsutvalg». Artikkel 11 omhandler ansvarsområdene for byråets administrerende direktør, og artikkel 12 regulerer opprettelse av et rådgivende organ.

Bestemmelser om finansiering og budsjett mv. er samlet kapittel III (artikkel 13 – 17). Det følger av artikkel 13 at Eurofounds inntekter skal komme fra bidrag fra Kommisjonen i henhold til EUs alminnelige budsjett, evt. frivillige finansielle bidrag fra medlemsstatene, gebyrer for publikasjoner og andre tjenester Eurofound leverer, og fra bidrag fra tredjeland som deltar i Eurofounds arbeid i henhold til artikkel 30 (se nedenfor).

Kapittel IV (artikkel 19 – 20) omhandler personalmessige forhold i byrået, mens kapittel V (artikkel 21 – 31) inneholder generelle bestemmelser om bl.a. byråets rettslige status, språk og datasikkerhet. Artikkel 30 er av særlig interesser for Norge, fordi bestemmelsen gjør det klart at Eurofound kan inngå samarbeidsavtaler om deltakelse i byråets arbeid med land som ikke er medlemmer av EU.

Kapittel V (artikkel 32–37) inneholder bestemmelser som overgangsordninger og ikrafttredelse.

4 Beslutningen i EØS-komiteen

EØS-komiteens beslutning nr. 179/2024 av 5. juli 2024 innebærer en endring av EØS-avtalen protokoll 31 om samarbeid på særlige områder utenfor de fire friheter.

Beslutningen består av en fortale og tre artikler.

Fortalen angir at Europaparlaments- og rådsforordning (EU) 2019/127 skal innlemmes i EØS-avtalen, og at rådsforordning (EØF) nr. 1365/75, som er innlemmet i EØS-avtalen følgelig skal oppheves i EØS-avtalen. Videre følger det at de nærmere regler for EFTA-statenes deltakelse i Eurofound er fastsatt i rammeavtalen om nærmere regler for samarbeidet mellom Den europeiske stiftelse for bedring av leve- og arbeidsvilkårene og EFTA av 12. september 1994.

Artikkel 1 angir at det i EØS-avtalens protokoll 31 artikkel 5 nr. 10 skal tas inn en tekst om at avtalestatene skal bestrebe seg på å styrke samarbeidet innenfor rammen av Europaparlaments- og rådsforordning (EU) 2019/127 av 16. januar 2019 om opprettelse av Den europeiske stiftelse for bedring av leve- og arbeidsvilkårene (Eurofound).

Artikkel 2 slår fast at beslutningen trer i kraft dagen etter siste notifikasjon i henhold til artikkel 103(1) i EØS-avtalen, og at den får anvendelse fra 1. januar 2024.

Artikkel 3 slår fast at beslutningen skal kunngjøres i EØS-avdelingen av og EØS-tillegget til Den europeiske unions tidende.

5 Økonomiske og administrative konsekvenser

Som nevnt er detaljene for Norges nåværende deltakelse i Eurofound regulert i en rammeavtale fra 1994. I henhold til denne rammeavtalen betaler ikke Norge fast årlig kontingent til Eurofound, men betaler kostander for de enkeltprosjektene Norge har valgt å delta i. Norge deltar nå i to prosjekter. For de første er Norge inkludert i undersøkelsen the European Working Conditions Survey. Den åttende versjonen som nå pågår, har en kostand på ca. kr. 5 500 000 fordelt over tre år. For det andre deltar Norge i Network of European Correspondents som har en årlig kostnad på ca. kr. 1 700 000. I tillegg kommer kostnader med å reise og delta på styremøter to ganger i året. Kostnadene til Eurofound dekkes over Arbeids- og inkluderingsdepartementets budsjett (kap. 601.21 og kap. 601.70).

Innlemmelse av rettsakten i EØS-avtalens protokoll 31 innebærer at Norge kan fortsette å delta i Eurofounds prosjekter på samme måte som i dag, uten at det tilkommer nye økonomiske eller administrative konsekvenser.

Kostnader med eventuell deltakelse i nye prosjekter dekkes over Arbeids- og inkluderingsdepartementets budsjett.

6 Vurdering og tilråding

Norge har i lang tid deltatt i Eurofounds prosjekter og vært representert i Eurofounds styre, og det anses som viktig å fortsatt være tilknyttet Eurofound på samme rammevilkår som nå som nå.

På bakgrunn av at denne forordningen legger vekt på harmonisering med andre EU-byråer som Norge deltar i innenfor rammen av EØS-avtalen, anses det hensiktsmessig at også denne forordningen forankres i EØS-avtalen, ved innlemmelse av rettsakten i Protokoll 31.

Slik EØS-komitébeslutningen er utformet vil innlemmelse av forordningen dessuten innebære at det blir tydeligere forankret i EØS-avtalen at rammeavtalen av 1994 fortsatt skal angi rammevilkårene for samarbeidet med Eurofound, herunder de økonomiske forpliktelsene forbundet med deltakelsen.

Innlemmelse av forordningen krever ikke lov- eller forskriftsendringer.

Arbeids- og inkluderingsdepartementet tilrår godkjennelse av EØS-komiteens beslutning nr. 179/2024 av 5. juli 2024 om innlemmelse i EØS-avtalen av Europaparlaments- og rådsforordning (EU) 2019/127 av 16. januar 2019 om opprettelse av Den europeiske stiftelse for bedring av leve- og arbeidsvilkårene (Eurofound) og opphevelse av rådsforordning (EØF) nr. 1365/75. Utenriksdepartementet slutter seg til dette.

Tilråding

Utenriksdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om samtykke til godkjennelse av EØS-komiteens beslutning nr. 179/2024 av 5. juli 2024 om innlemmelse i EØS-avtalen av forordning (EU) 2019/127 om opprettelsen av Den europeiske stiftelsen for bedring av leve- og arbeidsvilkårene (Eurofound).

Vi HARALD, Norges Konge,

stadfester:

Stortinget blir bedt om å gjøre vedtak om samtykke til godkjennelse av EØS-komiteens beslutning nr. 179/2024 av 5. juli 2024 om innlemmelse i EØS-avtalen av forordning (EU) 2019/127 om opprettelsen av Den europeiske stiftelsen for bedring av leve- og arbeidsvilkårene (Eurofound), i samsvar med et vedlagt forslag.

Forslag
til vedtak om samtykke til godkjennelse av EØS-komiteens beslutning nr. 179/2024 av 5. juli 2024 om innlemmelse i EØS-avtalen av forordning (EU) 2019/127 om opprettelsen av Den europeiske stiftelsen for bedring av leve- og arbeidsvilkårene (Eurofound)

I

Stortinget samtykker i godkjennelse av EØS-komiteens beslutning nr. 179/2024 av 5. juli 2024 om innlemmelse i EØS-avtalen av forordning (EU) 2019/127 av 16. januar 2019 om opprettelse av Den europeiske stiftelse for bedring av leve- og arbeidsvilkårene (Eurofound).

Vedlegg 1
Europaparlaments- og rådsforordning (EU) 2019/127 av 16. januar 2019 om opprettelse av Den europeiske stiftelse for bedring av leve- og arbeidsvilkårene (Eurofound) og om oppheving av rådsforordning (EØF) nr. 1365/75

EUROPAPARLAMENTET OG RÅDET FOR DEN EUROPEISKE UNION HAR

under henvisning til traktaten om Den europeiske unions virkemåte, særlig artikkel 153 nr. 2 bokstav a),

under henvisning til forslag fra Europakommisjonen,

etter oversending av utkast til regelverksakt til de nasjonale parlamentene,

under henvisning til uttalelse fra Den europeiske økonomiske og sosiale komité[1] ,

etter samråd med Regionkomiteen,

etter den ordinære regelverksprosedyren[2] og

ut fra følgende betraktninger:

1) Den europeiske stiftelse for bedring av leve- og arbeidsvilkårene (Eurofound) ble opprettet ved rådsforordning (EØF) nr. 1365/75[3] for å bidra til å planlegge og skape bedre leve- og arbeidsvilkår ved hjelp av tiltak for å øke og spre kunnskap. I den forbindelse bør Eurofound også ta hensyn til perspektivene på mellomlang og lang sikt.

2) Siden det ble opprettet i 1975, har Eurofound spilt en viktig rolle i å støtte forbedringen av leve- og arbeidsvilkårene i hele Unionen. Samtidig har begrepene levekår og arbeidsvilkår og deres betydning utviklet seg under påvirkning av samfunnsutviklingen og grunnleggende endringer i arbeidsmarkedene. Terminologien som brukes for å beskrive målene og oppgavene til Eurofound, bør derfor tilpasses for å gjenspeile denne utviklingen.

3) Forordning (EØF) nr. 1365/75 er blitt endret flere ganger. Ettersom det skal gjøres ytterligere endringer, bør nevnte forordning av klarhetshensyn oppheves og erstattes.

4) Reglene for Eurofound bør, i den grad det er mulig og under hensyn til dens trepartsstruktur, fastsettes i samsvar med prinsippene i den felles erklæringen fra Europaparlamentet, Rådet for Den europeiske union og Europakommisjonen av 19. juli 2012 om desentraliserte byråer.

5) Eurofound forsyner Unionens institusjoner og organer, medlemsstatene og partene i arbeidslivet med informasjon som er spesialisert, og som gir merverdi innenfor Eurofounds ekspertiseområde.

6) Eurofound bør fortsette å gjennomføre undersøkelser, slik at det sikres kontinuitet i de sammenlignende analysene av utviklingstrekk innenfor levekår og arbeidsvilkår og arbeidsmarkedsutviklingen i Unionen.

7) Det er også viktig at Eurofound samarbeider tett med tilsvarende organer på internasjonalt plan, unionsplan og nasjonalt plan.

8) Ettersom de tre trepartsbyråene, nærmere bestemt Eurofound, Det europeiske byrå for helse og sikkerhet på arbeidsplassen (EU-OSHA) og Det europeiske senter for utvikling av yrkesrettet opplæring (Cedefop), behandler spørsmål knyttet til arbeidsmarkedet, arbeidsmiljøet, yrkesrettet utdanning og opplæring og ferdigheter, er det behov for tett samordning dem imellom. Eurofound bør i sitt arbeid derfor utfylle EU-OSHA og Cedefops arbeid når de har sammenfallende interesseområder, og samtidig fremme hjelpemidler som fungerer godt, for eksempel programerklæringer. Eurofound bør utnytte muligheter for å forbedre effektiviteten og synergiene, og bør i sine aktiviteter unngå overlapping med EU-OSHAs, Cedefops og Kommisjonens aktiviteter. Dersom det er relevant, bør Eurofound også bestrebe seg på å samarbeide effektivt med den interne forskningskapasiteten ved Unionens institusjoner og eksterne spesialiserte organer.

9) Kommisjonen bør rådføre seg med de viktigste berørte partene, herunder medlemmer av styret og medlemmer av Europaparlamentet, under evalueringen av Eurofound.

10) Eurofounds, EU-OSHAs og Cedefops trepartsstruktur er et svært godt uttrykk for den globale tilnærmingen som bygger på den sosiale dialogen mellom partene i arbeidslivet og Unionens og nasjonale myndigheter, noe som er ekstremt viktig for å finne felles og bærekraftige sosiale og økonomiske løsninger.

11) For å effektivisere beslutningsprosessen i Eurofound og bidra til å forbedre effektiviteten bør det innføres en styringsstruktur med to nivåer. For dette formålet bør medlemsstatene, de nasjonale arbeidsgiver- og arbeidstakerorganisasjonene og Kommisjonen være representert i et styre som har fått den nødvendige myndigheten, herunder myndigheten til å vedta budsjettet og godkjenne programdokumentet. I programdokumentet, som inneholder Eurofounds flerårige og årlige arbeidsprogram, bør styret fastsette de strategiske prioriteringene for Eurofounds aktiviteter. Videre bør reglene som styret vedtar for å forebygge og håndtere interessekonflikter, inneholde tiltak som gjør det mulig å oppdage potensielle risikoer på et tidlig stadium.

12) For at Eurofound skal kunne fungere på riktig måte, bør medlemsstatene, de europeiske arbeidsgiver- og arbeidstakerorganisasjonene og Kommisjonen sikre at de som skal utnevnes til styret, har den nødvendige kunnskapen om sosial- og arbeidslivspolitikk, slik at de kan treffe strategiske beslutninger og føre tilsyn med Eurofounds aktiviteter.

13) Det bør nedsettes et arbeidsutvalg for styret som skal ha som oppgave å forberede styrets møter på en hensiktsmessig måte samt støtte dets beslutnings- og overvåkingsprosesser. I sin bistand til styret bør styrets arbeidsutvalg, dersom det av hasteårsaker er nødvendig, kunne treffe visse midlertidige beslutninger på vegne av styret. Styret bør vedta forretningsordenen for styrets arbeidsutvalg.

14) Daglig leder bør ha ansvar for den overordnede ledelsen av Eurofound i samsvar med den strategiske kursen fastsatt av styret, herunder den daglige administrasjonen og forvaltningen av finansielle og menneskelige ressurser. Daglig leder bør utøve den myndigheten som vedkommende har fått tildelt. Det bør være mulig å inndra denne myndigheten midlertidig under særlige omstendigheter, for eksempel ved interessekonflikter eller alvorlig mislighold av forpliktelsene i henhold til vedtektene for Den europeiske unions tjenestemenn (vedtektene for tjenestemenn).

15) Likhetsprinsippet er et grunnleggende prinsipp i unionsretten. Det krever at likestilling mellom kvinner og menn må sikres på alle områder, herunder på områdene sysselsetting, arbeid og lønn. Alle parter bør ha som mål å oppnå jevn kjønnsfordeling i styret og styrets arbeidsutvalg. Styret bør forfølge dette målet når det gjelder styrets leder og nestledere sett under ett, og det samme bør gruppene som representerer regjeringene og arbeidsgiver- og arbeidstakerorganisasjoner i styret, når det gjelder utpeking av vararepresentanter som skal delta på møtene i styrets arbeidsutvalg.

16) Eurofound har et kontaktkontor i Brussel. Muligheten til å drive dette kontoret bør opprettholdes.

17) De finansielle bestemmelsene og bestemmelsene om programplanlegging og rapportering knyttet til Eurofound bør oppdateres. I delegert kommisjonsforordning (EU) nr. 1271/2013[4] er det fastsatt at Eurofound skal foreta både forhånds- og etterevalueringer av de programmene og aktivitetene som medfører betydelige utgifter. Eurofound skal ta hensyn til disse evalueringene i sin flerårige og årlige programplanlegging.

18) For å sikre Eurofound full selvstendighet og uavhengighet og sette det i stand til å gjennomføre sine mål og oppgaver i samsvar med denne forordningen på egnet måte bør det gis et passende og eget budsjett med inntekter som hovedsakelig stammer fra et bidrag fra Unionens alminnelige budsjett. Unionens budsjettprosedyre bør få anvendelse på Eurofound når det gjelder Unionens bidrag og enhver annen støtte som ytes over Unionens alminnelige budsjett. Eurofounds regnskap bør revideres av Revisjonsretten.

19) Oversettelsestjenestene som er nødvendige for Eurofounds arbeid, bør utføres av Oversettelsessenteret for Den europeiske unions organer (Oversettelsessenteret). Eurofound bør arbeide sammen med Oversettelsessenteret for å fastsette indikatorer for kvalitet, tidsrammer og fortrolighet for tydelig å identifisere Eurofounds behov og prioriteringer og skape transparente og objektive prosedyrer for oversettelsesprosessen.

20) Bestemmelser som gjelder Eurofounds personale, bør være i samsvar med vedtektene for tjenestemenn og tjenestevilkårene for andre ansatte i Unionen (tjenestevilkårene for andre ansatte) fastsatt ved rådsforordning (EØF, Euratom, EKSF) nr. 259/68[5] .

21) Eurofound bør treffe de tiltakene som er nødvendige for å garantere sikker håndtering og behandling av fortrolig informasjon. Ved behov bør Eurofound vedta sikkerhetsregler som svarer til dem som er fastsatt i kommisjonsbeslutning (EU, Euratom) 2015/443[6] og (EU, Euratom) 2015/444[7] .

22) Det er nødvendig å fastsette overgangsbestemmelser om budsjettet og om styret, daglig leder og personalet, for å sikre at Eurofounds aktiviteter videreføres fram til denne forordningen er gjennomført.

VEDTATT DENNE FORORDNINGEN:

Kapittel I

Mål og oppgaver

Artikkel 1

Opprettelse og mål

1. Den europeiske stiftelse for bedring av leve- og arbeidsvilkårene (Eurofound) opprettes med dette som et unionsbyrå.

2. Eurofounds mål skal være å gi støtte til Kommisjonen og andre institusjoner, organer og byråer i Unionen samt medlemsstatene og partene i arbeidslivet med henblikk på å utforme og gjennomføre en politikk for forbedring av leve- og arbeidsvilkårene, å utarbeide en sysselsettingspolitikk og å fremme dialog mellom arbeidsgiver- og arbeidstakersiden.

For dette formålet skal Eurofound styrke og spre kunnskap, stille til rådighet dokumentasjon og tjenester med henblikk på politikkutforming, herunder forskningsbaserte konklusjoner, og fremme kunnskapsdeling blant og mellom aktører på unionsplan og på nasjonalt plan.

Artikkel 2

Oppgaver

1. Eurofound skal ha følgende oppgaver med hensyn til politikkområdene nevnt i artikkel 1 nr. 2 og samtidig fullt ut respektere medlemsstatenes ansvarsområder:

a) Analysere utviklingen og levere sammenlignende analyser av politikk, institusjonelle rammer og institusjonell praksis i medlemsstatene og, dersom det er relevant, andre land.

b) Samle inn data, for eksempel gjennom undersøkelser, og analysere tendenser i leve- og arbeidsvilkårene, sysselsettingen og arbeidsmarkedets utvikling.

c) Analysere utviklingen av systemer for arbeidsmarkedsrelasjoner, særlig dialogen mellom partene i arbeidslivet på unionsplan og i medlemsstatene.

d) Foreta eller bestille undersøkelser og forske på relevant sosioøkonomisk utvikling og relaterte politiske spørsmål.

e) Gjennomføre pilotprosjekter og forberedende tiltak når det er relevant og på anmodning fra Kommisjonen.

f) Skape forumer for utveksling av erfaringer og informasjon mellom regjeringene, partene i arbeidslivet og andre berørte parter på nasjonalt plan, blant annet gjennom evidensbasert informasjon og analyse.

g) Forvalte hjelpemidler og datasett og stille dem til rådighet for beslutningstakere, partene i arbeidslivet, akademiske organer og andre berørte parter.

h) Fastsette en strategi for forbindelser med tredjeland og internasjonale organisasjoner i samsvar med artikkel 30 når det gjelder saker som hører inn under Eurofounds kompetanse.

2. Dersom det er behov for nye undersøkelser, og før det treffes politiske beslutninger, skal Unionens institusjoner ta hensyn til Eurofounds sakkunnskap og til eventuelle undersøkelser det har gjennomført eller er i stand til å gjennomføre på det aktuelle området, i samsvar med europaparlaments- og rådsforordning (EU, Euratom) 2018/1046[8] .

3. Eurofound kan inngå samarbeidsavtaler med andre relevante unionsbyråer for å lette og fremme samarbeidet med dem.

4. Når Eurofound utfører sine oppgaver, skal det særlig føre en tett dialog med spesialiserte organer, enten de er offentlige eller private og nasjonale eller internasjonale, og med offentlige myndigheter, akademiske organer og forskningsorganer, arbeidsgiver- og arbeidstakerorganisasjoner samt nasjonale trepartsorganer dersom slike finnes. Uten at det berører dets mål og formål, skal Eurofound samarbeide med andre unionsbyråer, særlig med EU-OSHA og Cedefop, for å fremme synergier og komplementaritet med deres aktiviteter, samtidig som dobbeltarbeid unngås.

Kapittel II

Organisering av inspeksjoner

Artikkel 3

Administrasjons- og ledelsesstruktur

Eurofounds administrasjons- og ledelsesstruktur skal bestå av

a) et styre,

b) styrets arbeidsutvalg,

c) en daglig leder.

Avsnitt 1

Styret

Artikkel 4

Styrets sammensetning

1. Styret skal bestå av

a) et medlem fra hver medlemsstat som representerer regjeringen,

b) et medlem fra hver medlemsstat som representerer arbeidsgiverorganisasjonene,

c) et medlem fra hver medlemsstat som representerer arbeidstakerorganisasjonene,

d) tre medlemmer som representerer Kommisjonen,

e) en uavhengig ekspert utnevnt av Europaparlamentet.

Hvert av medlemmene nevnt i bokstav a)–d) skal ha stemmerett.

Rådet skal utnevne medlemmene nevnt i bokstav a), b) og c) på grunnlag av kandidatene som medlemsstatene og europeiske arbeidsgiver- og arbeidstakerorganisasjoner har utpekt.

Kommisjonen skal utnevne medlemmene nevnt i bokstav d).

Den ansvarlige komiteen i Europaparlamentet skal utnevne eksperten nevnt i bokstav e).

2. Hvert medlem av styret skal ha en vararepresentant. Vararepresentanten skal representere medlemmet når vedkommende ikke er til stede. Vararepresentantene skal utnevnes i samsvar med nr. 1.

3. Medlemmene av styret og deres vararepresentanter skal utpekes og utnevnes på grunnlag av den kunnskapen de har på området sosial- og arbeidslivspolitikk, idet det tas hensyn til deres relevante kompetanse i for eksempel ledelse, administrasjon og budsjett samt deres sakkunnskap om Eurofounds kjerneoppgaver, slik at de effektivt kan utøve sin tilsynsrolle. Alle parter som er representert i styret, skal bestrebe seg på å begrense utskiftningen av representanter, for å sikre kontinuitet i styrets arbeid. Alle parter bør ha som mål å oppnå jevn kjønnsfordeling i styret og styrets arbeidsutvalg.

4. Hvert medlem og hver vararepresentant skal når de tiltrer sin stilling, skrive under på en skriftlig erklæring om at de ikke befinner seg i en interessekonflikt. Hvert medlem og hver vararepresentant skal oppdatere sin erklæring dersom det skjer en endring med hensyn til interessekonflikter. Eurofound skal offentliggjøre erklæringene og oppdateringene på sitt nettsted.

5. Mandatperioden for medlemmene og vararepresentantene skal være fire år. Denne perioden kan fornyes. Ved utgangen av mandatperioden eller ved fratredelse skal medlemmene og vararepresentantene fortsette i styret til deres mandat blir fornyet, eller til de blir erstattet.

6. I styret skal representantene fra regjeringene, arbeidsgiverorganisasjonene og arbeidstakerorganisasjonene danne hver sin gruppe. Hver gruppe skal utpeke en koordinator for å gjøre drøftingene i og mellom gruppene mer effektive. Koordinatorene for arbeidsgivernes og arbeidstakernes grupper skal være representanter for sine respektive europeiske organisasjoner og kan utpekes blant de utnevnte medlemmene av styret. Koordinatorer som ikke er utnevnte medlemmer av styret i samsvar med nr. 1, skal delta på styremøtene uten stemmerett.

Artikkel 5

Styrets funksjoner

1. Styret skal

a) fastsette den strategiske kursen for Eurofounds aktiviteter,

b) hvert år med to tredels flertall blant de stemmeberettigede medlemmene og i samsvar med artikkel 6 vedta Eurofounds programdokument, som skal inneholde Eurofounds flerårige arbeidsprogram og dets årlige arbeidsprogram for det følgende året,

c) med to tredels flertall blant de stemmeberettigede medlemmene vedta Eurofounds årsbudsjett og utføre andre funksjoner i forbindelse med nevnte budsjett i henhold til kapittel III,

d) vedta en konsolidert årlig aktivitetsrapport sammen med en vurdering av Eurofounds aktiviteter og senest 1. juli hvert år framlegge dette for Europaparlamentet, Rådet, Kommisjonen og Revisjonsretten samt offentliggjøre den konsoliderte årlige aktivitetsrapporten,

e) vedta de finansielle reglene for Eurofound i samsvar med artikkel 17,

f) vedta en strategi for bedrageribekjempelse som står i forhold til bedrageririsikoen, og der det tas hensyn til kostnadene og fordelene ved tiltakene som skal gjennomføres,

g) vedta regler for forebygging og håndtering av interessekonflikter hos dets medlemmer og uavhengige eksperter samt hos utsendte nasjonale eksperter og annet personale som ikke er ansatt av Eurofound, som nevnt i artikkel 20,

h) vedta og regelmessig oppdatere planene for kommunikasjon og informasjonsspredning basert på en behovsanalyse og la dette framgå av Eurofounds programdokument,

i) vedta sin forretningsorden,

j) i samsvar med nr. 2 og med hensyn til Eurofounds personale utøve de fullmaktene som vedtektene for tjenestemenn gir ansettelsesmyndigheten, og de fullmaktene som tjenestevilkårene for andre ansatte gir myndigheten med kompetanse til å inngå arbeidsavtaler («ansettelsesmyndighetens fullmakter»),

k) vedta egnede gjennomføringsregler for å sette i kraft vedtektene for tjenestemenn og tjenestevilkårene for andre ansatte i samsvar med artikkel 110 i vedtektene for tjenestemenn,

l) utnevne den daglige lederen og, dersom det er relevant, forlenge vedkommendes mandatperiode eller avsette vedkommende i samsvar med artikkel 19,

m) utpeke en regnskapsfører i samsvar med vedtektene for tjenestemenn og tjenestevilkårene for andre ansatte, som skal være fullstendig uavhengig i utøvelsen av sitt arbeid,

n) vedta forretningsordenen for styrets arbeidsutvalg,

o) nedsette og oppløse rådgivende komiteer i samsvar med artikkel 12 og vedta deres forretningsorden,

p) sørge for en egnet oppfølging av resultater og anbefalinger fra de interne eller eksterne revisjonsrapportene og evalueringene samt fra undersøkelser foretatt av Det europeiske kontor for bedrageribekjempelse (OLAF),

q) godkjenne opprettelsen av samarbeidsordninger med vedkommende myndigheter i tredjeland og med internasjonale organisasjoner i samsvar med artikkel 30.

2. Styret skal i samsvar med artikkel 110 i vedtektene for tjenestemenn treffe en beslutning basert på artikkel 2 nr. 1 i vedtektene for tjenestemenn og artikkel 6 i tjenestevilkårene for andre ansatte, som delegerer ansettelsesmyndighetens relevante fullmakter til daglig leder og fastsetter på hvilke vilkår denne delegeringen av fullmakter kan inndras midlertidig. Daglig leder skal kunne videredelegere disse fullmaktene.

Dersom særlige omstendigheter krever det, kan styret midlertidig inndra delegeringen av ansettelsesmyndighetens fullmakter til daglig leder samt de fullmaktene som daglig leder har videredelegert. I slike tilfeller skal styret i et begrenset tidsrom delegere fullmaktene til en av representantene for Kommisjonen som det utnevner, eller til en annen ansatt enn daglig leder.

Artikkel 6

Flerårig og årlig programplanlegging

1. Hvert år skal daglig leder i samsvar med artikkel 11 nr. 5 bokstav f) i denne forordningen utarbeide et utkast til programdokument som skal inneholde et flerårig og et årlig arbeidsprogram i samsvar med artikkel 32 i delegert forordning (EU) nr. 1271/2013.

2. Daglig leder skal framlegge utkastet til programdokument nevnt i nr. 1 for styret. Etter styrets godkjenning skal utkastet til programdokument framlegges for Kommisjonen, Europaparlamentet og Rådet senest 31. januar hvert år. Daglig leder skal framlegge eventuelle oppdaterte utgaver av dokumentet etter samme prosedyre. Styret skal vedta programdokumentet under hensyn til Kommisjonens uttalelse.

Programdokumentet blir endelig etter at Unionens alminnelige budsjett er endelig vedtatt, og skal om nødvendig justeres i samsvar med det.

3. I det flerårige arbeidsprogrammet skal den overordnede strategiske programplanleggingen fastsettes, herunder mål, forventede resultater og ytelsesindikatorer, samtidig som overlapping med andre byråers programplanlegging skal unngås. Det skal også inneholde informasjon om ressursplanlegging, herunder flerårig budsjett og personale. Det skal inneholde en strategi for forbindelser med tredjeland og internasjonale organisasjoner i samsvar med artikkel 30, tiltakene knyttet til denne strategien og en angivelse av tilhørende ressurser.

4. Det årlige arbeidsprogrammet skal være i samsvar med det flerårige arbeidsprogrammet nevnt i nr. 3 og skal inneholde

a) detaljerte mål og forventede resultater, herunder ytelsesindikatorer,

b) en beskrivelse av tiltakene som skal finansieres, herunder planlagte tiltak for å øke effektiviteten,

c) en angivelse av de finansielle og menneskelige ressursene som er avsatt til hvert tiltak, i samsvar med prinsippene om aktivitetsbasert budsjettering og ledelse,

d) mulige tiltak med henblikk på forbindelser med tredjeland og internasjonale organisasjoner i samsvar med artikkel 30.

Det skal tydelig angis hvilke tiltak som er tilføyd, endret eller slettet i forhold til foregående regnskapsår.

5. Styret skal endre det vedtatte årlige arbeidsprogrammet dersom Eurofound tildeles en ny aktivitet. Styret kan delegere myndigheten til å foreta ikke-vesentlige endringer i det årlige arbeidsprogrammet til daglig leder.

Enhver vesentlig endring av det årlige arbeidsprogrammet skal vedtas etter samme prosedyre som det opprinnelige årlige arbeidsprogrammet.

6. Ressursplanleggingen skal oppdateres årlig. Den strategiske programplanleggingen skal oppdateres ved behov og skal særlig ta høyde for resultatet av evalueringen nevnt i artikkel 28.

Dersom Eurofound tildeles en ny aktivitet for å kunne utføre oppgavene fastsatt i artikkel 2, skal det tas hensyn til dette i ressurs- og budsjettplanleggingen, uten at det berører fullmaktene til Europaparlamentet og Rådet («budsjettmyndigheten»).

Artikkel 7

Styrets leder

1. Styret skal velge en leder og tre nestledere som følger:

a) En blant de medlemmene som representerer medlemsstatenes regjeringer.

b) En blant de medlemmene som representerer arbeidsgiverorganisasjonene.

c) En blant de medlemmene som representerer arbeidstakerorganisasjonene.

d) En blant de medlemmene som representerer Kommisjonen.

Lederen og nestlederne skal velges med to tredels flertall blant de stemmeberettigede medlemmene av styret.

2. Lederens og nestledernes mandatperiode skal være ett år. Mandatperioden kan fornyes. Dersom deres verv som styremedlem avsluttes på noe tidspunkt i mandatperioden, skal deres mandatperiode automatisk opphøre fra samme dato.

Artikkel 8

Styrets møter

1. Lederen skal innkalle til styrets møter.

2. Daglig leder skal delta i drøftingene, men uten stemmerett.

3. Styret skal avholde ett ordinært møte i året. I tillegg skal det tre sammen på initiativ fra styrelederen, på anmodning fra Kommisjonen eller på anmodning fra minst en tredel av medlemmene.

4. Styret kan invitere enhver person hvis synspunkter kan være av interesse, til å delta på møtene som observatør. Representanter for stater i Det europeiske frihandelsforbund (EFTA) som er parter i avtalen om Det europeiske økonomiske samarbeidsområde (EØS-avtalen), kan delta på styrets møter som observatører dersom det i EØS-avtalen er fastsatt at de kan delta i Eurofounds aktiviteter.

5. Eurofound skal ivareta sekretariatsoppgavene for styret.

Artikkel 9

Styrets avstemningsregler

1. Uten at det berører artikkel 5 nr. 1 bokstav b) og c), artikkel 7 nr. 1 andre ledd og artikkel 19 nr. 7, skal styret treffe beslutninger med flertall blant de stemmeberettigede medlemmene.

2. Hvert stemmeberettigede medlem skal ha én stemme. Dersom et stemmeberettiget medlem ikke er til stede, skal dennes vararepresentant ha rett til å stemme i vedkommendes sted.

3. Lederen skal delta i avstemningene.

4. Daglig leder skal delta i drøftingene, men uten stemmerett.

5. I styrets forretningsorden skal det fastsettes mer detaljerte avstemningsregler, særlig for når et medlem kan handle på vegne av et annet medlem.

Avsnitt 2

Styrets arbeidsutvalg

Artikkel 10

Styrets arbeidsutvalg

1. Styret skal bistås av et arbeidsutvalg.

2. Styrets arbeidsutvalg skal

a) forberede beslutninger som skal vedtas av styret,

b) sikre, sammen med styret, en egnet oppfølging av resultater og anbefalinger fra de interne eller eksterne revisjonsrapportene og evalueringene samt fra undersøkelser foretatt av OLAF,

c) uten at det berører daglig leders ansvarsområder som fastsatt i artikkel 11, ved behov gi råd til daglig leder når det gjelder gjennomføringen av styrets beslutninger, med sikte på å styrke tilsynet med den administrative og budsjettmessige forvaltningen.

3. Dersom det er nødvendig av hasteårsaker, kan styrets arbeidsutvalg treffe visse foreløpige beslutninger på styrets vegne, herunder om midlertidig inndragning av delegeringen av ansettelsesmyndighetens fullmakter i samsvar med vilkårene nevnt i artikkel 5 nr. 2, og om budsjettspørsmål.

4. Styrets arbeidsutvalg skal bestå av styrelederen, de tre nestlederne, koordinatorene for de tre gruppene nevnt i artikkel 4 nr. 6 og en representant for Kommisjonen. Hver av gruppene nevnt i artikkel 4 nr. 6 kan utpeke opptil to vararepresentanter som kan delta på møtene i styrets arbeidsutvalg dersom et medlem utnevnt av den relevante gruppen er fraværende. Styrelederen skal også være leder av styrets arbeidsutvalg. Daglig leder skal delta på møtene i styrets arbeidsutvalg, men uten stemmerett.

5. Mandatperioden for medlemmene av styrets arbeidsutvalg skal være to år. Denne perioden kan fornyes. Mandatperioden for et medlem av styrets arbeidsutvalg skal opphøre den datoen vedkommende slutter å være medlem av styret.

6. Styrets arbeidsutvalg skal tre sammen tre ganger i året. I tillegg skal det tre sammen på initiativ fra lederen eller på anmodning fra dets medlemmer. Etter hvert møte skal koordinatorene for de tre gruppene nevnt i artikkel 4 nr. 6 gjøre sitt beste for å underrette medlemmene i sin egen gruppe om innholdet i drøftingene innen rimelig tid og på en transparent måte.

Avsnitt 3

Daglig leder

Artikkel 11

Daglig leders ansvar

1. Daglig leder skal ha ansvar for å lede Eurofound i samsvar med den strategiske kursen som er fastsatt av styret, og skal være ansvarlig overfor styret.

2. Uten at det berører fullmaktene til Kommisjonen, styret og styrets arbeidsutvalg, skal daglig leder være uavhengig i utøvelsen av sitt arbeid, og skal verken be om eller motta instrukser fra noen regjering eller noe annet organ.

3. Daglig leder skal på anmodning rapportere til Europaparlamentet om utøvelsen av sitt arbeid. Rådet kan be daglig leder om å rapportere om utøvelsen av sitt arbeid.

4. Daglig leder skal være Eurofounds rettslige representant.

5. Daglig leder skal ha ansvar for gjennomføringen av oppgavene som Eurofound tildeles ved denne forordningen. Daglig leder skal særlig ha ansvar for

a) den daglige administrasjonen av Eurofound, herunder utøvelsen av de fullmaktene som vedkommende er gitt i samsvar med artikkel 5 nr. 2 når det gjelder personalspørsmål,

b) å gjennomføre beslutninger vedtatt av styret,

c) å treffe beslutninger om forvaltningen av menneskelige ressurser i samsvar med beslutningen nevnt i artikkel 5 nr. 2,

d) å treffe beslutninger, under hensyn til Eurofounds virksomhetsbehov og forsvarlig budsjettstyring, om Eurofounds interne strukturer og, om nødvendig, endring av disse,

e) å velge og utnevne en nestleder som skal støtte daglig leder i utførelsen av Eurofounds oppgaver og aktiviteter,

f) å utarbeide programdokumentet og framlegge det for styret etter samråd med Kommisjonen,

g) å gjennomføre programdokumentet og rapportere til styret om gjennomføringen av det,

h) å utarbeide den konsoliderte årlige rapporten om Eurofounds aktiviteter og framlegge den for styret for vurdering og godkjenning,

i) å innføre et effektivt overvåkingssystem som gjør det mulig å foreta de regelmessige evalueringene nevnt i artikkel 28, samt et rapporteringssystem for å sammenfatte resultatene av disse,

j) å utarbeide utkastet til finansielle regler for Eurofound,

k) å utarbeide Eurofounds utkast til overslag over inntekter og utgifter som en del av Eurofounds programdokument samt gjennomføre Eurofounds budsjett,

l) å utarbeide en handlingsplan for oppfølging av konklusjonene i interne og eksterne revisjonsrapporter og evalueringer og undersøkelser foretatt av OLAF samt framlegge en framdriftsrapport to ganger i året for Kommisjonen og regelmessig for styret og styrets arbeidsutvalg,

m) å tilstrebe kjønnsbalanse i Eurofound,

n) å beskytte Unionens økonomiske interesser gjennom tiltak for å forebygge bedrageri, korrupsjon og annen ulovlig virksomhet ved hjelp av effektive kontroller og, dersom det avdekkes uregelmessigheter, inndrivelse av urettmessig utbetalte beløp samt, når det er hensiktsmessig, ilegging av administrative og økonomiske sanksjoner som er virkningsfulle, står i forhold til overtredelsen og virker avskrekkende,

o) å utarbeide en strategi for bedrageribekjempelse for Eurofound og framlegge den for styret for godkjenning,

p) å samarbeide med andre unionsbyråer og inngå samarbeidsavtaler med dem, dersom det er relevant.

6. Daglig leder skal også ha ansvar for å beslutte om det for å kunne utføre Eurofounds oppgaver på en effektiv måte er nødvendig å opprette et kontaktkontor i Brussel for å fremme Eurofounds samarbeid med de relevante unionsinstitusjonene. En slik beslutning krever forhåndssamtykke fra Kommisjonen, styret og den relevante medlemsstaten. Beslutningen skal angi omfanget av aktivitetene som skal utføres av dette kontaktkontoret, slik at unødvendige kostnader og overlapping av Eurofounds administrative funksjoner unngås.

Avsnitt 4

Rådgivende komiteer

Artikkel 12

Rådgivende komiteer

1. Styret kan nedsette rådgivende komiteer i tråd med de prioriterte områdene som beskrives i Eurofounds programdokumenter.

2. Rådgivende komiteer skal være operative organer som opprettes for å sikre kvaliteten på forskningen som Eurofound produserer, og skape bredt eierskap til prosjektene og deres resultater, ved å fremme deltakelse i gjennomføringen av Eurofounds programmer samt gi råd og nye innspill.

3. I samarbeid med styret og arbeidsutvalget skal de rådgivende komiteene ha følgende hovedoppgaver knyttet til forskningsprosjekter:

a) Gi råd om utformingen og gjennomføringen.

b) Overvåke framdriften i gjennomføringen.

c) Vurdere resultatene.

d) Gi råd om formidling av resultater.

4. Koordinatorene for gruppene nevnt i artikkel 4 nr. 6 skal føre tilsyn med utnevnelsen av medlemmene i de rådgivende komiteene og deres deltakelse, i samsvar med styrets forretningsorden.

5. Styret kan oppløse de rådgivende komiteene som er nedsatt i henhold til nr. 1, i samsvar med de prioriteringene som er skissert i Eurofunds programdokumenter.

Kapittel III

Finansielle bestemmelser

Artikkel 13

Budsjett

1. Overslag over alle Eurofounds inntekter og utgifter skal utarbeides hvert regnskapsår og skal føres opp i Eurofounds budsjett. Regnskapsåret skal tilsvare kalenderåret.

2. Eurofounds budsjett skal ha balanse mellom inntekter og utgifter.

3. Uten at det berører andre ressurser, skal Eurofounds inntekter omfatte

a) et bidrag fra Unionen oppført i Unionens alminnelige budsjett,

b) eventuelle frivillige finansielle bidrag fra medlemsstatene,

c) gebyrer for publikasjoner og andre tjenester som Eurofound leverer,

d) bidrag fra tredjeland som deltar i Eurofounds arbeid, som fastsatt i artikkel 30.

4. Eurofounds utgifter skal omfatte lønn til personalet, utgifter til administrasjon og infrastruktur samt driftsutgifter.

Artikkel 14

Fastsettelse av budsjettet

1. Hvert år skal daglig leder utarbeide et foreløpig utkast til overslag over Eurofounds inntekter og utgifter for det følgende regnskapsåret, herunder stillingsoversikten, og sende det til styret.

Det foreløpige utkastet til overslag skal bygge på målene og de forventede resultatene som er angitt i det årlige programdokumentet nevnt i artikkel 6 nr. 1, og skal ta hensyn til de finansielle ressursene som er nødvendige for å nå disse målene og forventede resultatene, i samsvar med prinsippet om resultatbasert budsjettering.

2. Styret skal på grunnlag av det foreløpige utkastet til overslag vedta et utkast til overslag over Eurofounds inntekter og utgifter for det følgende regnskapsåret, og skal sende det til Kommisjonen senest 31. januar hvert år.

3. Kommisjonen skal sende utkastet til overslag til budsjettmyndigheten sammen med forslaget til Unionens alminnelige budsjett. Utkastet til overslag skal også gjøres tilgjengelig for Eurofound.

4. På grunnlag av utkastet til overslag skal Kommisjonen i forslaget til Unionens alminnelige budsjett innføre det overslaget som den anser nødvendig med tanke på stillingsoversikten, og det bidraget som skal ytes over det alminnelige budsjettet, og framlegge dette for budsjettmyndigheten i samsvar med artikkel 313 og 314 i traktaten om Den europeiske unions virkemåte (TEUV).

5. Budsjettmyndigheten skal godkjenne bevilgningene til bidraget fra Unionens alminnelige budsjett til Eurofound.

6. Budsjettmyndigheten skal vedta Eurofounds stillingsoversikt.

7. Eurofounds budsjett skal vedtas av styret. Det blir endelig etter at Unionens alminnelige budsjett er endelig vedtatt, og skal om nødvendig tilpasses i samsvar med det. Enhver endring av Eurofounds budsjett, herunder av stillingsoversikten, skal vedtas etter samme prosedyre.

8. For byggeprosjekter som kan få betydelige konsekvenser for Eurofounds budsjett, får delegert forordning (EU) nr. 1271/2013 anvendelse.

Artikkel 15

Gjennomføring av budsjettet

1. Daglig leder skal gjennomføre Eurofounds budsjett.

2. Daglig leder skal hvert år sende budsjettmyndigheten all relevant informasjon om resultatene av evalueringsprosedyrene.

Artikkel 16

Regnskapsavleggelse og ansvarsfrihet

1. Eurofounds regnskapsfører skal sende det foreløpige regnskapet for regnskapsåret (år N) til Kommisjonens regnskapsfører og til Revisjonsretten senest 1. mars i det påfølgende regnskapsåret (år N + 1).

2. Eurofound skal sende en rapport om budsjett- og økonomistyringen for år N til Europaparlamentet, Rådet, Kommisjonen og Revisjonsretten senest 31. mars i år N + 1.

3. Kommisjonens regnskapsfører skal sende Eurofounds foreløpige regnskap for år N konsolidert med Kommisjonens regnskap til Revisjonsretten senest 31. mars i år N + 1.

4. Etter å ha mottatt Revisjonsrettens merknader til Eurofounds foreløpige regnskap for år N i henhold til artikkel 246 i forordning (EU, Euratom) 2018/1046 skal regnskapsføreren utarbeide Eurofounds endelige regnskap for det året. Daglig leder skal framlegge regnskapet for styret for uttalelse.

5. Styret skal avgi uttalelse om Eurofounds endelige regnskap for år N.

6. Eurofounds regnskapsfører skal senest 1. juli i år N + 1 sende det endelige regnskapet for år N til Europaparlamentet, Rådet, Kommisjonen og Revisjonsretten sammen med styrets uttalelse.

7. Det endelige regnskapet for år N skal offentliggjøres i Den europeiske unions tidende senest 15. november i år N + 1.

8. Daglig leder skal senest 30. september i år N + 1 sende Revisjonsretten et svar på de merknadene som vedkommende har framsatt i sin årsrapport. Daglig leder skal også sende svaret til styret.

9. Daglig leder skal på anmodning fra Europaparlamentet forelegge dette alle opplysninger som er nødvendige for at prosedyren for meddelelse av ansvarsfrihet for år N skal kunne gjennomføres på en tilfredsstillende måte, i samsvar med artikkel 109 nr. 3 i delegert forordning (EU, Euratom) nr. 1271/2013.

10. På rekommandasjon fra Rådet, som skal treffe beslutning med kvalifisert flertall, skal Europaparlamentet før 15. mai i år N + 2 meddele daglig leder ansvarsfrihet for gjennomføringen av budsjettet for år N.

Artikkel 17

Finansielle regler

De finansielle reglene for Eurofound skal vedtas av styret etter samråd med Kommisjonen. De skal ikke avvike fra delegert forordning (EU) nr. 1271/2013, med mindre Eurofounds virksomhet gjør det særskilt nødvendig og Kommisjonen på forhånd har gitt sitt samtykke.

Kapittel IV

Personale

Artikkel 18

Alminnelige bestemmelser

1. Vedtektene for tjenestemenn og tjenestevilkårene for andre ansatte samt reglene som er vedtatt ved avtale mellom Unionens institusjoner for å gjennomføre vedtektene for tjenestemenn og tjenestevilkårene for andre ansatte, får anvendelse på Eurofounds personale.

2. Styret skal vedta egnede gjennomføringsregler for å sikre gjennomføring av vedtektene for tjenestemenn og tjenestevilkårene for andre ansatte i samsvar med artikkel 110 i vedtektene for tjenestemenn.

Artikkel 19

Daglig leder

1. Daglig leder skal være medlem av personalet og skal være midlertidig ansatt i Eurofound i henhold til artikkel 2 bokstav a) i tjenestevilkårene for andre ansatte.

2. Daglig leder skal utnevnes av styret fra en liste over kandidater som er foreslått av Kommisjonen etter en åpen og transparent utvelgingsprosess.

Den valgte kandidaten skal oppfordres til å avgi en erklæring til Europaparlamentet og svare på spørsmål fra Europaparlamentets medlemmer. Denne utvekslingen av synspunkter skal ikke føre til at utnevningen forsinkes unødig.

Ved inngåelsen av avtalen med daglig leder skal Eurofound representeres av styrelederen.

3. Daglig leders mandatperiode skal være fem år. Før utgangen av denne perioden skal Kommisjonen foreta en vurdering som omfatter en evaluering av daglig leders arbeidsutførelse og Eurofounds framtidige oppgaver og utfordringer.

4. Styret kan, idet det tar hensyn til vurderingen nevnt i nr. 3, forlenge daglig leders mandatperiode én gang og med høyst fem år.

5. Dersom en daglig leders mandatperiode er blitt forlenget, kan vedkommende ikke delta i en ny utvelgingsprosess for samme stilling ved utgangen av den samlede perioden.

6. Daglig leder kan bare avsettes etter en beslutning i styret. I sin beslutning skal styret ta hensyn til Kommisjonens vurdering av daglig leders arbeidsutførelse som nevnt i nr. 3.

7. Styret skal treffe beslutning om utnevning, forlengelse av mandatperioden eller avsetting av daglig leder med to tredels flertall blant de stemmeberettigede medlemmene.

Artikkel 20

Utsendte nasjonale eksperter og annet personale

1. Eurofound kan benytte seg av utsendte nasjonale eksperter eller annet personale som ikke er ansatt av Eurofound.

2. Styret skal treffe en beslutning som fastsetter regler for utsending av nasjonale eksperter til Eurofound.

Kapittel V

Alminnelige bestemmelser

Artikkel 21

Rettslig status

1. Eurofound skal være et unionsbyrå. Det skal ha status som juridisk person.

2. I hver medlemsstat skal Eurofound ha den mest omfattende rettslige handleevnen som en juridisk person kan ha i henhold til nasjonal rett. Det skal særlig kunne erverve og avhende løsøre og fast eiendom og være part i en rettssak.

3. Eurofound skal ha sitt sete i Dublin.

4. Eurofound kan opprette et kontaktkontor i Brussel for å fremme sitt samarbeid med Unionens relevante institusjoner i samsvar med artikkel 11 nr. 6.

Artikkel 22

Privilegier og immunitet

Protokoll nr. 7 om Den europeiske unions privilegier og immunitet får anvendelse på Eurofound og dets personale.

Artikkel 23

Språkordning

1. Bestemmelsene fastsatt i rådsforordning nr. 1[9] får anvendelse på Eurofound.

2. Oversettelsestjenestene som er nødvendige for Eurofounds arbeid, skal leveres av Oversettelsessenteret.

Artikkel 24

Åpenhet og vern av personopplysninger

1. Eurofound skal utøve sin virksomhet med en høy grad av åpenhet.

2. Europaparlaments- og rådsforordning (EF) nr. 1049/2001[10] får anvendelse på Eurofounds dokumenter.

3. Styret skal innen seks måneder etter sitt første møte vedta nærmere regler for anvendelsen av forordning (EF) nr. 1049/2001.

4. Eurofounds behandling av personopplysninger skal være i samsvar med europaparlaments- og rådsforordning (EU) 2018/1725[11] . Styret skal innen seks måneder etter sitt første møte fastsette tiltak med henblikk på Eurofounds anvendelse av forordning (EU) 2018/1725, herunder tiltak som gjelder utnevning av et personvernombud. Disse tiltakene skal fastsettes etter samråd med EUs datatilsyn.

Artikkel 25

Bedrageribekjempelse

1. For å fremme bekjempelsen av bedrageri, korrupsjon og annen ulovlig virksomhet i henhold til europaparlaments- og rådsforordning (EU, Euratom) nr. 883/2013[12] skal Eurofound senest 21. august 2019 tiltre den tverrinstitusjonelle avtalen av 25. mai 1999 mellom Europaparlamentet, Rådet for Den europeiske union og Kommisjonen for De europeiske fellesskap om interne undersøkelser som foretas av Det europeiske kontor for bedrageribekjempelse (OLAF)[13] , og vedta egnede bestemmelser som får anvendelse på alle dets ansatte, ved å bruke malen i vedlegget til nevnte avtale.

2. Revisjonsretten skal ha myndighet til å utføre revisjon, på grunnlag av dokumenter og inspeksjoner på stedet, hos alle tilskuddsmottakere, leverandører og underleverandører som har mottatt unionsmidler fra Eurofound.

3. OLAF kan foreta undersøkelser, herunder kontroller og inspeksjoner på stedet, for å finne ut om det har forekommet bedrageri, korrupsjon eller annen ulovlig virksomhet som påvirker Unionens økonomiske interesser, i forbindelse med en tilskuddsavtale eller tilskuddsbeslutning eller en kontrakt som er finansiert av Eurofound, i samsvar med bestemmelsene og prosedyrene fastsatt i forordning (EU, Euratom) nr. 883/2013 og rådsforordning (Euratom, EF) nr. 2185/96[14] .

4. Uten at det berører nr. 1, 2 og 3, skal Eurofounds samarbeidsavtaler med tredjeland og internasjonale organisasjoner, kontrakter, tilskuddsavtaler og tilskuddsbeslutninger inneholde bestemmelser som uttrykkelig gir Revisjonsretten og OLAF myndighet til å utføre slike revisjoner og undersøkelser i samsvar med sin respektive kompetanse.

Artikkel 26

Sikkerhetsregler for vern av graderte og sensitive ikke-graderte opplysninger

Eurofound skal ved behov vedta sikkerhetsregler tilsvarende Kommisjonens sikkerhetsregler for vern av graderte EU-opplysninger (EUCI) og sensitive ugraderte opplysninger, som fastsatt i beslutning (EU, Euratom) 2015/443 og (EU, Euratom) 2015/444. Eurofounds sikkerhetsregler skal blant annet og dersom det er relevant, omfatte bestemmelser om utveksling, behandling og lagring av slike opplysninger.

Artikkel 27

Ansvar

1. Eurofounds ansvar i kontraktsforhold skal være underlagt gjeldende rett for den aktuelle kontrakten.

2. Den europeiske unions domstol (Domstolen) skal ha myndighet til å treffe beslutning i henhold til en voldgiftsklausul i en kontrakt inngått av Eurofound.

3. Når det gjelder ansvar utenfor kontraktsforhold, skal Eurofound, i samsvar med de allmenne prinsippene som er felles for medlemsstatenes rettssystemer, erstatte enhver skade som dets avdelinger eller ansatte volder i utøvelsen av sitt arbeid.

4. Domstolen skal ha domsmyndighet når det gjelder erstatning for skader som nevnt i nr. 3.

5. De ansattes personlige ansvar overfor Eurofound skal være underlagt bestemmelsene fastsatt i vedtektene for tjenestemenn og i tjenestevilkårene for andre ansatte.

Artikkel 28

Evaluering

1. I samsvar med artikkel 29 nr. 5 i delegert forordning (EU) nr. 1271/2013 skal Eurofound foreta både forhånds- og etterevalueringer av de programmene og aktivitetene som medfører betydelige utgifter.

2. Senest 21. februar 2024 og deretter hvert femte år skal Kommisjonen sikre at det foretas en evaluering i samsvar med Kommisjonens retningslinjer, for å vurdere Eurofounds resultater i forhold til dets mål, mandat og oppgaver. Kommisjonen skal rådføre seg med medlemmer av styret og andre viktige aktører i forbindelse med evalueringen. Ved evalueringen skal det særlig tas stilling til et eventuelt behov for å endre Eurofounds mandat samt de økonomiske følgene av en slik endring.

3. Kommisjonen skal rapportere resultatene av evalueringen til Europaparlamentet, Rådet og styret. Resultatene av evalueringen skal offentliggjøres.

Artikkel 29

Administrative undersøkelser

Eurofounds virksomhet skal være underlagt Det europeiske ombuds undersøkelser i samsvar med artikkel 228 i TEUV.

Artikkel 30

Samarbeid med tredjeland og internasjonale organisasjoner

1. I den grad det er nødvendig for å nå målene fastsatt i denne forordningen, og uten at det berører myndigheten til medlemsstatene og Unionens institusjoner, kan Eurofound samarbeide med vedkommende myndigheter i tredjeland og med internasjonale organisasjoner.

For dette formålet kan Eurofound, med forbehold om styrets og Kommisjonens godkjenning, opprette samarbeidsordninger med vedkommende myndigheter i tredjeland og med internasjonale organisasjoner. Disse ordningene skal ikke medføre rettslige forpliktelser for Unionen eller medlemsstatene.

2. Eurofound skal være åpent for deltakelse fra tredjeland som har inngått avtaler med Unionen om dette.

I henhold til de relevante bestemmelsene i avtalene nevnt i første ledd skal det utarbeides ordninger der det særlig fastsettes hvilken art og hvilket omfang disse berørte tredjelandenes deltakelse i Eurofounds arbeid skal ha, samt på hvilken måte deltakelsen skal skje, herunder bestemmelser om deltakelse i Eurofounds initiativer, om finansielle bidrag og om personale. Når det gjelder personalspørsmål, skal disse ordningene under alle omstendigheter være i samsvar med vedtektene for tjenestemenn.

3. Styret skal vedta en strategi for forbindelser med tredjeland og internasjonale organisasjoner når det gjelder saker som hører inn under Eurofounds kompetanse.

Artikkel 31

Vertsstatsavtale og vilkår for driften

1. De nødvendige ordningene med hensyn til lokalene og ressursene som skal stilles til rådighet for Eurofound i vertsmedlemsstaten samt de særskilte reglene som gjelder i vertsmedlemsstaten for daglig leder, medlemmene av styret, personalet og deres familier, skal fastsettes i en vertsstatsavtale mellom Eurofound og medlemsstaten der Eurofound har sitt sete.

2. Eurofounds vertsmedlemsstat skal sørge for de forutsetningene som er nødvendige for at Eurofound skal kunne fungere, herunder flerspråklig skoleundervisning med et europeisk innhold og hensiktsmessige transportforbindelser.

Kapittel VI

Overgangsbestemmelser

Artikkel 32

Overgangsbestemmelser som gjelder styret

Medlemmene av styret nedsatt i henhold til artikkel 6 i forordning (EØF) nr. 1365/75 skal fortsette som styremedlemmer og ivareta styrets funksjoner som nevnt i artikkel 5 i denne forordningen fram til det er utnevnt styremedlemmer og en uavhengig ekspert i samsvar med artikkel 4 nr. 1 i denne forordningen.

Artikkel 33

Overgangsbestemmelser som gjelder personalet

1. Eurofounds direktør, som er utnevnt i henhold til artikkel 11 i forordning (EØF) nr. 1365/75, skal for den resterende delen av sin mandatperiode tildeles daglig leders ansvarsområder som fastsatt i artikkel 11 i denne forordningen. De øvrige vilkårene i hans eller hennes avtale skal forbli uendret.

2. Dersom prosedyren for utvelging og utnevning av daglig leder fortsatt pågår på det tidspunktet denne forordningen trer i kraft, får artikkel 8 i forordning (EØF) nr. 1365/75 anvendelse fram til prosedyren er avsluttet.

3. Denne forordningen berører ikke rettighetene og pliktene til personale som er ansatt i henhold til forordning (EØF) nr. 1365/75. Deres arbeidsavtaler kan fornyes i henhold til denne forordningen i samsvar med vedtektene for tjenestemenn og tjenestevilkårene for andre ansatte.

Eventuelle Eurofound-kontaktkontorer som er i drift på det tidspunktet denne forordningen trer i kraft, skal opprettholdes.

Artikkel 34

Overgangsbestemmelser som gjelder budsjettet

Prosedyren for meddelelse av ansvarsfrihet for de budsjettene som er godkjent i henhold til artikkel 15 i forordning (EØF) nr. 1365/75, skal gjennomføres i samsvar med artikkel 16 i samme forordning.

Kapittel VII

Sluttbestemmelser

Artikkel 35

Oppheving

Forordning (EØF) nr. 1365/75 oppheves, og alle henvisninger til den opphevede forordningen skal forstås som henvisninger til denne forordningen.

Artikkel 36

Fortsatt gyldighet av de interne reglene vedtatt av styret

Interne regler vedtatt av styret i henhold til forordning (EF) nr. 1365/75 skal fortsette å gjelde etter 20. februar 2019 med mindre styret beslutter noe annet i forbindelse med anvendelsen av denne forordningen.

Artikkel 37

Ikrafttredelse

Denne forordningen trer i kraft den 20. dagen etter at den er kunngjort i Den europeiske unions tidende.

Denne forordningen er bindende i alle deler og kommer direkte til anvendelse i alle medlemsstater.

Utferdiget i Strasbourg 16. januar 2019.

For Europaparlamentet

A. Tajani

President

For Rådet

G. Ciamba

Formann

Vedlegg 2
EØS-komiteens beslutning nr. 179/2024 av 5. juli 2024 om endring av EØS-avtalens protokoll 31 om samarbeid på særlige områder utenfor de fire friheter

EØS-KOMITEEN HAR –

under henvisning til avtalen om Det europeiske økonomiske samarbeidsområde, heretter kalt EØS-avtalen, særlig artikkel 86 og 98,

og ut fra følgende betraktninger:

1) Samarbeidet mellom partene i EØS-avtalen bør utvides til å omfatte europaparlaments- og rådsforordning (EU) 2019/127 av 16. januar 2019 om opprettelse av Den europeiske stiftelse for bedring av leve- og arbeidsvilkårene (Eurofound) og om oppheving av rådsforordning (EØF) nr. 1365/75[15] .

2) Nærmere regler for EFTA-statenes deltakelse i Den europeiske stiftelse for bedring av leve- og arbeidsvilkårene er fastsatt i rammeavtalen om nærmere regler for samarbeidet mellom Den europeiske stiftelse for bedring av leve- og arbeidsvilkårene og EFTA av 12. september 1994.

3) Forordning (EU) 2019/127 opphever rådsforordning (EØF) nr. 1365/75, som er innlemmet i EØS-avtalen, og som følgelig skal oppheves i EØS-avtalen.

4) EØS-avtalens protokoll 31 bør derfor endres for å gjøre et slikt utvidet samarbeid mulig –

TRUFFET DENNE BESLUTNING:

Artikkel 1

I EØS-avtalens protokoll 31 skal teksten i artikkel 5 nr. 10 lyde:

«Avtalestatene skal bestrebe seg på å styrke samarbeidet innenfor rammen av følgende rettsakt:

– 32019 R 0127: Europaparlaments- og rådsforordning (EU) 2019/127 av 16. januar 2019 om opprettelse av Den europeiske stiftelse for bedring av leve- og arbeidsvilkårene (Eurofound) og om oppheving av rådsforordning (EØF) nr. 1365/75 (EUT L 30 av 31.1.2019, s. 74).»

Artikkel 2

Denne beslutning trer i kraft dagen etter at alle meddelelser etter EØS-avtalens artikkel 103 nr. 1 er inngitt[16] .

Den får anvendelse fra 1. januar 2024.

Artikkel 3

Denne beslutning skal kunngjøres i EØS-avdelingen av og EØS-tillegget til Den europeiske unions tidende.

Utferdiget i Brussel 5. juli 2024.

For EØS-komiteen

Anders H. Eide

Formann

Fotnoter

1)

EUT C 209 av 30.6.2017, s. 49.

2)

Europaparlamentets holdning av 11. desember 2018 (ennå ikke offentliggjort i EUT) og rådsbeslutning av 20. desember 2018.

3)

Rådsforordning (EØF) nr. 1365/75 av 26. mai 1975 om opprettelse av en europeisk stiftelse for bedring av leve- og arbeidsvilkårene (EFT L 139 av 30.5.1975, s. 1).

4)

Delegert kommisjonsforordning (EU) nr. 1271/2013 av 30. september 2013 om det finansielle rammereglement for organene nevnt i artikkel 208 i europaparlaments- og rådsforordning (EU, Euratom) nr. 966/2012 (EUT L 328 av 7.12.2013, s. 42).

5)

EFT L 56 av 4.3.1968, s. 1.

6)

Kommisjonsbeslutning (EU, Euratom) 2015/443 av 13. mars 2015 om sikkerhet i Kommisjonen (EUT L 72 av 17.3.2015, s. 41).

7)

Kommisjonsbeslutning (EU, Euratom) 2015/444 av 13. mars 2015 om sikkerhetsregler for vern av graderte EU-opplysninger (EUT L 72 av 17.3.2015, s. 53).

8)

Europaparlaments- og rådsforordning (EU, Euratom) 2018/1046 av 18. juli 2018 om finansielle regler for Unionens alminnelige budsjett, om endring av forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og beslutning nr. 541/2014/EU og om oppheving av forordning (EU, Euratom) nr. 966/2012 (EUT L 193 av 30.7.2018, s. 1).

9)

Rådsforordning nr. 1 om fastsettelse av reglene for bruk av språk for Det europeiske økonomiske fellesskap (EFT 17 av 6.10.1958, s. 385).

10)

Europaparlaments- og rådsforordning (EF) nr. 1049/2001 av 30. mai 2001 om offentlig tilgang til Europaparlamentets, Rådets og Kommisjonens dokumenter (EFT L 145 av 31.5.2001, s. 43).

11)

Europaparlaments- og rådsforordning (EU) 2018/1725 av 23. oktober 2018 om vern av fysiske personer i forbindelse med behandling av personopplysninger i Unionens institusjoner, organer, kontorer og byråer og om fri utveksling av slike opplysninger samt om oppheving av forordning (EF) nr. 45/2001 og beslutning nr. 1247/2002/EF (EUT L 295 av 21.11.2018, s. 39).

12)

Europaparlaments- og rådsforordning (EU, Euratom) nr. 883/2013 av 11. september 2013 om undersøkelser som foretas av Det europeiske kontor for bedrageribekjempelse (OLAF), og om oppheving av europaparlaments- og rådsforordning (EF) nr. 1073/1999 og rådsforordning (Euratom) nr. 1074/1999 (EUT L 248 av 18.9.2013, s. 1).

13)

EFT L 136 av 31.5.1999, s. 15.

14)

Rådsforordning (Euratom, EF) nr. 2185/96 av 11. november 1996 om kontroll og inspeksjon på stedet som foretas av Kommisjonen for å verne De europeiske fellesskaps økonomiske interesser mot bedrageri og andre uregelmessigheter (EFT L 292 av 15.11.1996, s. 2).

15)

EUT L 30 av 31.1.2019, s. 74.

16)

Forfatningsrettslige krav angitt.